RAPORT AL COMISIEI CĂTRE PARLAMENTUL EUROPEAN ȘI CONSILIU privind cheltuielile FEGA _x000b__x000b_Sistemul de avertizare rapidă nr. 12/2013 /* COM/2014/019 final */





CUPRINS 1............ Introducere. 3 2............ Venituri alocate FEGA.. 3 3............ Observații privind execuția provizorie a bugetului FEGA pentru 2013 4 4............ Execuția veniturilor alocate FEGA.. 6 5............ Concluzii 6 Anexa 1: || Consumarea provizorie a creditelor FEGA până la 31.12.2013 1. Introducere Tabelul din anexă prezintă execuția provizorie a bugetului 2013 al FEGA, care se ridică conform estimărilor la 45 295,5 milioane EUR. Această valoare reflectă în principal cheltuielile FEGA aflate în gestiune partajată, conform celor declarate de statele membre între 16 octombrie 2012 și 15 octombrie 2013, inclusiv sumele corectate cu ocazia închiderii conturilor FEGA, precum și reducerile rambursărilor lunare impuse în cursul exercițiului bugetar. Suma include, de asemenea, o estimare a cheltuielilor directe care se ridică la aproximativ 27,1 milioane EUR. Încă se mai preconizează efectuarea acestora până la 31 decembrie 2013. 2. Venituri alocate FEGA Pe baza normelor prevăzute la articolul 34 din Regulamentul (CE) nr. 1290/2005 al Consiliului privind finanțarea politicii agricole comune, veniturile provenite din corecții financiare efectuate în temeiul deciziilor de verificare a conformității, din corectarea neregulilor și din taxa pe excedent în sectorul laptelui sunt considerate venituri alocate pentru finanțarea cheltuielilor FEGA. Conform acestor norme, veniturile alocate pot fi utilizate pentru a acoperi finanțarea oricărei cheltuieli FEGA. În cazul în care o parte a acestor venituri nu este utilizată, aceasta va fi reportată automat în exercițiul bugetar următor.[1] După cum s-a precizat deja în rapoartele anterioare privind sistemul de avertizare rapidă, cuantumul veniturilor alocate disponibile în 2013 a fost estimat inițial de Comisie la 1 533 de milioane EUR. Mai precis: – veniturile alocate prevăzute a fi generate în cursul exercițiului bugetar 2013 au fost estimate la 628 de milioane EUR. S-a preconizat colectarea sumelor de 389 de milioane EUR și 161 de milioane EUR din corecțiile efectuate în urma verificării conformității și, respectiv, din corectarea neregulilor. Veniturile provenind din taxa pe excedent în sectorul laptelui au fost estimate la 78 de milioane EUR. – suma veniturilor alocate preconizate a fi reportate din exercițiul bugetar 2012 în 2013 a fost estimată la 905 milioane EUR. În bugetul 2013, Comisia a repartizat veniturile alocate estimate inițial, în valoare de 1 533 de milioane EUR, către două scheme. Mai precis: – s-au alocat 500 de milioane EUR pentru fondurile operaționale destinate organizațiilor de producători din sectorul fructelor și legumelor și – 1 033 de milioane EUR pentru schema de plată unică. Pentru aceste două scheme, autoritatea bugetară a votat în cele din urmă credite în valoare de 267 de milioane EUR și, respectiv, de 30 635 de milioane EUR, în conformitate cu propunerea Comisiei. Suma creditelor votate și a veniturilor alocate menționate anterior corespunde unei estimări totale a creditelor disponibile de 767 de milioane EUR pentru fondurile operaționale destinate organizațiilor de producători din sectorul fructelor și legumelor și de 31 668 de milioane EUR pentru schema de plată unică. În anexa 1, care prezintă execuția provizorie a bugetului pe 2013, cifrele creditelor bugetare la nivel de articol pentru sectorul fructelor și legumelor și pentru ajutoarele directe decuplate prezintă creditele votate pentru aceste două scheme, care se ridică la 611 milioane EUR și, respectiv, la 38 076 de milioane EUR, fără a lua în calcul veniturile alocate menționate anterior. După includerea veniturilor alocate acestor sectoare, totalul creditelor prevăzute în bugetul pe 2013 este de 1 111 milioane EUR pentru sectorul fructelor și legumelor și de 39 109 milioane EUR pentru ajutoarele directe decuplate. 3. Observații privind execuția provizorie a bugetului FEGA pentru 2013 Anexa 1 prezintă nivelul execuției provizorii a bugetului 2013. Mai jos este prezentat un scurt comentariu privind anumite articole bugetare care înregistrează cele mai importante diferențe dintre nivelul real al cheltuielilor contractate și creditele corespondente incluse în bugetul 2013. 3.1. Măsuri de piață Nivelul utilizării creditelor destinate intervențiilor pe piețele agricole, în comparație cu nivelul creditelor bugetare votate, a fost mai mare cu 421,5 milioane EUR, dar este mai mic cu 78,5 milioane EUR dacă se iau în considerare cele 500 de milioane EUR prevăzute ca venituri alocate pentru acest capitol. Această diferență este un efect net al modelelor de execuție, în principal pentru sectorul fructelor și legumelor, al vinului, al cărnii de porc, precum și pentru sectorul păsărilor de curte. 3.1.1. Programe alimentare (- 8,6 milioane EUR) Un stat membru a întâmpinat dificultăți legate de execuție către sfârșitul exercițiului bugetar, ceea ce a dus la o ușoară subutilizare a creditelor prevăzute în bugetul pentru programele alimentare pe anul 2013. 2013 este ultimul an de execuție a acestor programe în cadrul FEGA. 3.1.2. Fructe și legume (+ 527,1 milioane EUR față de creditele votate) Această depășire semnificativă a creditelor prevăzute rezultă din compararea cheltuielilor contractate în acest sector cu creditele votate în bugetul 2013, fără a include veniturile alocate acestui sector. Cu toate acestea, în cazul în care se includ veniturile de 500 de milioane EUR alocate acestui sector (a se vedea nota de subsol * de la finalul tabelului anexat), atunci totalul creditelor disponibile crește la 1 111 milioane EUR și apare o ușoară depășire a creditelor cu 27,1 milioane EUR. Această depășire este rezultatul net al nivelurilor diferite de execuție pentru programele finanțate din creditele alocate acestui sector. În ceea ce privește fondurile operaționale pentru organizațiile de producători și programul de încurajare a consumului de fructe în școli, statele membre au contractat cheltuieli mai mici decât s-a prevăzut în buget. Statele membre au contractat însă cheltuieli pentru ajutoarele aferente recunoașterii preliminare a grupurilor de producători, cheltuieli care au fost semnificativ mai mari decât creditele disponibile pentru acest program în bugetul 2013. Cheltuielile care depășesc creditele disponibile pentru acest sector vor fi acoperite de veniturile alocate acestui sector, precum și printr-un transfer de credite provenind de la alte posturi bugetare. 3.1.3. Produse din sectorul vitivinicol (- 27,4 milioane EUR) Această subutilizare a creditelor se datorează cheltuielilor ușor mai scăzute contractate de unele state membre atât pentru programele lor naționale de sprijinire a viticulturii (în raport cu plafonul lor prevăzut în buget), cât și pentru schema de defrișare finanțată cu credite de la acest articol. 3.1.4. Lapte și produse lactate (- 12,9 milioane EUR) Această subutilizare a creditelor se datorează cheltuielilor mai scăzute contractate de statele membre pentru depozitarea privată a untului și Programul de distribuire a laptelui în școli în comparație cu cheltuielile prevăzute în buget. 3.1.5. Carne de porc, ouă și păsări de curte, apicultură și alte produse de origine animală (- 33,5 milioane EUR) Această subutilizare se datorează cheltuielilor mai scăzute contractate pentru restituirile la export pentru sectorul păsărilor de curte în urma reducerilor nivelului restituirilor la export în octombrie 2012 și februarie 2013 și a faptului că acestea au atins în cele din urmă valoarea zero în iulie 2013. 3.2. Ajutoare directe Nivelul de utilizare a creditelor pentru ajutoare directe a fost mai mare cu 728,5 milioane EUR față de nivelul creditelor bugetare votate, dar mai mic cu 304,5 milioane EUR dacă se iau în considerare veniturile alocate pentru acest capitol prevăzute a se ridica la 1 033 de milioane EUR. Această diferență apare în primul rând din zona ajutoarelor directe decuplate. 3.2.1. Ajutoare directe decuplate (+ 768 de milioane EUR în comparație cu creditele votate) Această depășire a creditelor rezultă din compararea cheltuielilor contractate pentru ajutoarele directe decuplate cu creditele votate în bugetul 2013, fără a include veniturile alocate acestui sector. Cu toate acestea, în cazul în care se includ veniturile de 1 033 de milioane EUR alocate acestui sector (a se vedea nota de subsol * de la finalul tabelului anexat), totalul creditelor disponibile se ridică la 39 109 milioane EUR, iar această depășire a creditelor devine o subutilizare a creditelor de – 265 de milioane EUR. Această ușoară subutilizare netă se datorează în primul rând cheltuielilor mai scăzute contractate în mod neașteptat de statele membre pentru schema de plată unică (SPU). Pe de altă parte, statele membre au depășit ușor creditele prevăzute pentru schema de plată unică pe suprafață (SAPS), ceea ce a condus la o subutilizare netă de 99,3 % a nevoilor privind ajutoarele decuplate. 3.2.2. Alte ajutoare directe (- 38,6 milioane EUR) Această subutilizare a creditelor se datorează în primul rând nivelului ușor mai scăzut de cheltuieli contractate pentru măsurile de ajutor specific cuplat, prevăzute la articolul 68 din Regulamentul (CE) nr. 73/2009 al Consiliului, precum și corecțiilor semnificative raportate de unele state membre pentru anumite scheme. Pe de altă parte, bugetul disponibil pentru plata ajutoarelor directe în cadrul programului POSEI a fost depășit în urma adoptării Regulamentului (UE) nr. 228/2013 al Consiliului, care a autorizat acordarea unei prime unice producătorilor de banane în cadrul exercițiului financiar 2013. 3.3. Auditul cheltuielilor agricole 3.3.1. Închiderea conturilor exercițiilor financiare precedente (+ 206 milioane EUR) În scrisoarea rectificativă pentru 2013, Comisia a propus corecții în valoare de – 56 de milioane EUR, pe baza execuției medii din anii anteriori, deoarece aceste corecții nu sunt previzibile. În noul proiect de buget elaborat în noiembrie, în urma eșecului la prima conciliere, această sumă a fost majorată la – 100 de milioane EUR. În final, după concilierea din 5 decembrie 2012, autoritatea bugetară a adoptat bugetul pentru 2013, în care această sumă a fost stabilită în cele din urmă la – 200 de milioane EUR. De asemenea, în cadrul deciziilor de închidere a conturilor adoptate de Comisie în 2013, s-au operat corecții pozitive în favoarea statelor membre în valoare de aproximativ 6 milioane EUR. În noiembrie 2013 au fost prezentate Comitetului pentru fondurile agricole corecții suplimentare de aproximativ – 2,5 milioane EUR, rezultate din nerespectarea termenelor de plată de către statele membre. Impactul acestei decizii nu se reflectă în sumele privind execuția provizorie din anexa I. Prin urmare, totalul corecțiilor nete propuse de Comisie se ridică la 3,5 milioane EUR și nu la 6 milioane EUR după cum se indică în tabelul din anexa I. În urma adăugării corecțiilor nete menționate anterior la suma de – 200 de milioane EUR, adoptată de autoritatea bugetară pentru verificarea și închiderea contabilă a corecțiilor exercițiilor financiare precedente în bugetul 2013, Comisia a propus transferuri de la un capitol la altul în valoare de 203,5 milioane EUR pentru a închide acest post bugetar în 2013. 4. Execuția veniturilor alocate FEGA Tabelul din anexa 1 arată că suma totală a veniturilor alocate disponibile în cele din urmă în 2013 s-a ridicat la 2 074,6 milioane EUR. Aceasta a fost mai mare cu 541,6 milioane EUR față de suma prevăzută inițial de 1 533 de milioane EUR. Diferența se datorează parțial faptului că suma veniturilor alocate reportate din 2012 în 2013 a fost 1 245,6 milioane EUR, și anume cu 340,6 milioane EUR mai mare decât suma de 905 milioane EUR prevăzută inițial în buget. Această sumă a inclus soldul de aproximativ 755 de milioane EUR din Fondul temporar de restructurare a industriei zahărului, după ce au fost efectuate toate plățile scadente în cadrul acestui fond. Trebuie remarcat că veniturile alocate reportate din 2012 în 2013 au fost utilizate în întregime pentru finanțarea cheltuielilor FEGA în exercițiul bugetar 2013. În plus, veniturile alocate colectate recent în 2013 s-au ridicat la 828,9 milioane EUR comparativ cu suma de 628 de milioane EUR prevăzută în buget. Acest lucru se datorează în principal faptului că o decizie de verificare a conformității suplimentară a fost adoptată de Comisie în 2013. Partea din veniturile alocate recent colectate care nu va fi utilizată în 2013 va fi reportată în bugetul FEGA 2014 și va fi folosită pentru finanțarea cheltuielilor contractate în exercițiul respectiv. 5. Concluzii Cheltuielile provizorii aferente bugetului FEGA 2013, incluzând estimările cheltuielilor directe până la 31 decembrie 2013, conduc la o depășire cu 1 339 de milioane EUR față de creditele bugetare votate, sumă acoperită din veniturile alocate disponibile în valoare de 2 074,6 milioane EUR. Trebuie să se mai facă o serie de ajustări la sfârșitul anului și de transferuri de credite. Luând aceste ajustări în considerare, precum și nevoile de finanțare ale bugetului 2013 evidențiate mai sus, se estimează că soldul restant al veniturilor alocate care urmează a fi reportat în bugetul FEGA 2014 se va ridica la aproximativ 700 de milioane EUR. Trebuie menționat că veniturile alocate estimate la 615 milioane EUR au fost luate deja în considerare în scrisoarea rectificativă nr. 2/2014. [1] Articolul 14 din Regulamentul (UE, Euratom) nr. 966/2012 al Parlamentului European și al Consiliului privind normele financiare aplicabile bugetului general al Uniunii stabilește că veniturile alocate interne se reportează doar pe un an. Prin urmare, în interesul unei bune gestionări bugetare, aceste venituri alocate sunt în general utilizate înainte de orice credite votate ale articolului bugetar în cauză.